Salomóŋ a ngábə́ á dzóege bidzóe bíkúl bísə a kódógo Óswē a kələ kwí á ńnyie ǹnǎm Bəfilísta ai á ńnyie Egîptɛn. Bə́ ngábə́ bə́ zaa sui tóya, bə́ bɔɔg Salomóŋ bīsíé məlú mə́sə̄ yā enyiŋ dzíé. 2Bidí bí Salomóŋ yā ámǒs ḿbɔ̄g bí ngábə́ bivəga bí m̀bəmbə ovug məwóm mə́lɛ́, bivəga bí fón mə̄wóm mə́saman. 3Bəyóm bə́ nyag mə́vɔ́ŋ áwôm, nyǎg yā yádí obud, məwóm mə́bɛ̄, miǹtómbá ǹtɛd, təge láŋ mīńkɔ̄g ai mvǐn, ai sɔ́ ai ánɔ̄n á nə́ ávɔ̄ŋ. 4Amú a ngábə́ bələ́ edzóe á éfas sí ésə̄ yā Efrǎta á yād a kódógo á Tifsah a kələ kwí á Gaza, a dzóege miǹkúkúmá mísə̄ yā ngɔ́dɔ́ tě. 5Ńdɔ̄ Yúda ai Ísraɛ̂l bə́ ngátɔbɔ á mvɔ̄í, a kódógo á Dan a kələ kwí á Bêr Shéva, mod ósə áfūb wɔ̂n díé, ai élē faige dzíé á sí, ńtíé ósə Salomóŋ á ngányin. 6Salomóŋ á ngábə́ bələ́ bitun mə́ndá yā ákālā bikabilí ású bikálíg bakúda məwóm mə́nyi, ai bəwulǔ bikabilí bakúda awômo ai bə́bɛ̄. 7Bəngɔ́mɔna bənén bə́ zaa suí bīdí ábə ǹkúkúmá Salomóŋ, ai ású é bod bə́sə̄ bə́ kadəgə dí á tə́bə́le ǹkúkúmá Salomóŋ, mod ósə̄ á ngɔn dzié; bə́ ngábə́ təge bɔ̌ naa dzóm ziŋ é dzə́man. 8Bə́ lə́dəgǎn fə̄ fón ai miǹkód bilɔ́g ású bikabilí, ai biyə́m mə́nyáŋ, anə́ mod, ábōg díé.